EFF-LP’s dalk geskors oor ontwrigting in parlementLede van die EFF druk deur polisiebeamptes om die gebou van die provinsiale wetgewer te betree tydens ‘n betoging op 22 Julie 2014 Foto: Werner Beukes/SAPA Baleka Mbete, speaker van die parlement, oorweeg dit om die Ekonomiese Vryheidsvegters (EFF) se LP’s te skors nadat hulle verlede Donderdag chaos in die parlement veroorsaak het. Mbete het Dinsdag voor die aanvang van verrigtinge in die parlement gesê ‘n komitee is aangestel om die voorval te ondersoek. Die komitee gaan Julius Malema, die EFF se leier, en die party se LP’s se gedrag ondersoek om vas te stel of hul optrede verlede week op minagting van die wetgewer neerkom. ŉ Verslag met aanbevelings sal as ‘n “saak van dringendheid” by die Nasionale Vergadering ingedien word. Mbete sê sy sal intussen ‘n besluit neem oor of die lede geskors moet word terwyl die komitee hul ondersoek doen. Die EFF-lede sal ‘n kans gegun word om geskrewe redes aan Mbete te verskaf oor hoekom hulle nie geskors moet word nie. Die EFF het Donderdag chaos in die Nasionale Vergadering veroorsaak terwyl president Jacob Zuma besig was om vrae te antwoord. Mbete het kort daarna vir Malema en die LP’s uit die raadsaal gejaag. Chaos het uitgebreek nadat lede van die EFF “betaal die geld terug” begin dreunsing het terwyl pres. Zuma vrae oor Nkandla geantwoord het.